Jaroslav Rezník

PhDr. Jaroslav Rezník (* 12. júla 1966, Ružomberok) bol v rokoch 2017 až 2022 generálnym riaditeľom Rozhlasu a televízie Slovenska (RTVS). Predtým v rokoch 1997 až 2005 bol ústredným, neskôr generálnym riaditeľom Slovenského rozhlasu (SRo) a v rokoch 2009 až 2017 generálnym riaditeľom TASR.  

Vyštudoval slovenský, ukrajinský jazyk a literatúru na Filozofickej fakulte Univerzity Pavla Jozefa Šafárika v Košiciach. 

Od roku 1993 pôsobil vo funkcii riaditeľa Regionálneho štúdia Slovenského rozhlasu v Košiciach. V roku 1997 ho parlament za vlády Vladimíra Mečiara zvolil vo veku 31 rokov za ústredného riaditeľa Slovenského rozhlasu. V tom čase mal silné väzby na HZDS (krátko po zvolení navštívil centrálu HZDS) aj preto, že jeho otec Jaroslav Rezník bol dva roky šéfredaktor denníka Slovenská republika. Do funkcie ústredného riaditeľa SRo ho Národná rada SR zvolila v októbri 1997, keď sa tejto funkcie v júni 1997 vzdal Ján Tužinský. Za ústredného riaditeľa ho navrhla Rozhlasová rada a 27. júla 2001 ho opäť vybrala za šéfa SRo. Parlament ho 4. septembra 2001 v tajnom hlasovaní potvrdil vo funkcii na druhé funkčné obdobie. Rezník dostal 85 z platných 112 hlasov. Funkčné obdobie na čele rozhlasu sa mu skončilo 7. októbra 2005. Následne sa zúčastnil na ďalšej voľbe šéfa SRo, napokon sa však vo februári 2006 účasti v konkurze v Rozhlasovej rade vzdal.

Vo funkcii (ústredného) generálneho riaditeľa SRo pôsobil celé dve funkčné obdobia – teda 8 rokov. Za toto obdobie v rozhlase došlo k najvýraznejšiemu prepadu počúvanosti a prehlbovala sa aj finančná strata rozhlasu. Na sklonku svojho funkčného obdobia podpísal prvú zmluvu o odstúpení pohľadávok na vymáhanie koncesionárskych poplatkov. 

V roku 2005 po skončení funkčného obdobia ministra Františka Tótha pôsobil na ministerstve kultúry ako štátny radca, istý čas aj za ministra Mareka Maďariča. V roku 2007 bol zvolený za generálneho riaditeľa TASR a opakovane v roku 2014. Za jeho pôsobenia bola predaná budova TASR aj s pozemkom pod ňou skupine J&T a Rezník presťahoval TASR do priestorov J&T.

Na post generálneho riaditeľa RTVS bol zvolený parlamentom v júni 2017 (za Rezníka hlasovalo 95 poslancov, za Václava Miku 50. Spolu hlasovalo 147 poslancov, na zvolenie stačilo 74 poslancov). Do funkcie nastúpil 2. augusta 2017. Vo funkcii generálneho riaditeľa RTVS ho nahradil 30. júna 2022 Ľuboš Machaj.

Od októbra 2022 bol zamestnaný ako odborný pracovník na sekretariát generálneho riaditeľa Českého rozhlasu Reného Zavorala. České médiá začali pátrať, prečo Rezník prichádza do Českého rozhlasu a čo tam vlastne robí. Výsledkom boli reportáže, ktoré naznačujú, že miesto pre Rezníka pri jeho dlhoročnom známom bolo vytvorené pravdepodobne účelovo. V tejto funkcii však po afére s platbami za štúdium svojich dcér skončil 30. apríla 2023. „Až následne som sa dozvedal z médií nejaké správy... Čo ma mrzí, sú veci, ktoré sa o jeho osobe objavovali a ktoré som nepoznal. Ale pevne verím, že sa mu ich podarí vysvetliť,“ povedal k odchodu Rezníka riaditeľ ČRo Zavoral v rozhovore pre Právo.

Je synom spisovateľa, básnika a publicistu Jaroslava Rezníka staršieho.

 Kritika 

 Rezník v roku 2005 podpísal nevýhodnú zmluvu s Kočnerovou firmou Štúdio K. F. A. na doživotný prenájom pozemku Slovenského rozhlasu, ktorému vtedy šéfoval. Pozemok využili ako príjazdovú cestu k známej budove Five Star Residence. Bez príjazdovej cesty by podľa Nicholsonovej Kočner na budovu nedostal stavebné povolenie. Rozhlas Kočnerovej firme pozemok prenajal za 30-tisíc korún ročne.
 Za jeho obdobia bola predaná budova TASR aj s pozemkom pod ňou skupine J&T a Rezník presťahoval TASR do priestorov J&T.
Verejnoprávna tlačová agentúra pod vedením Jaroslava Rezníka predala v roku 2016 účelové zariadenie vo Vysokých Tatrách pod cenu.  Chatu kúpila spoločnosť SPV98, za ktorou stojí advokát Ján Gajan, známy aj z kauzy Dobytkár.
TASR niekoľko rokov produkovala jednostranné a oslavné články o Matici slovenskej, Spolku slovenských spisovateľov ale aj o Jaroslavovi Rezníkovi st. Podľa zistení Miroslavy Kernovej všetko nasvedčuje tomu, že tieto články písal otec bývalého riaditeľa TASR Jaroslav Rezník st., ktorý v týchto inštitúciách dlhé roky pôsobil. Zmluvu s otcom v roku 2013 podpísal jeho syn – Jaroslav Rezník. Zmienka o zmluve sa v CRZ objavila až v novembri 2017, potom, ako v TASR Jaroslava Rezníka nahradil jeho dlhoročný kolega Vladimír Puchala. Na základe zmluvy dodáva Rezník st. pre TASR „spravodajský materiál“ – najmenej 20 ks správ mesačne. Za 4 a pol roka trvania zmluvy sú to stovky článkov.
Denník N 13 apríla 2023 zverejnil článok, v ktorom otvoril kauzu státisícových platieb pre Rezníkove dcéry od podnikateľa Petra Kubu obžalovaného z prania špinavých peňazí v kauze Dobytkár. Kuba im platil štúdium aj posielal peniaze na účet Laury Rezníkovej. Podľa Denníka N zaplatil Peter Kuba na štúdium dcér Rezníka asi 200-tisíc eur. Agentúra Roko Petra Kubu pritom roky spolupracovala s verejnoprávnymi médiami, ktorým Rezník šéfoval. Vzniká tak podozrenie, či nešlo o úplatky.

 Referencie 

 Zdroj 
 Profil J. Rezníka
 Profil J. Rezníka

Kategória:Osobnosti z Ružomberka
Kategória:Riaditelia Rozhlasu a televízie Slovenska
Kategória:Riaditelia Slovenského rozhlasu
Kategória:Generálni riaditelia Tlačovej agentúry Slovenskej republiky
Kategória:Absolventi Univerzity Pavla Jozefa Šafárika